زهرة الفاسية

زهرة لفاسية، تولدات ف 1905 ف صفرو ؤ ماتت ف 4 نونبر 1994 ف عسقلان، إسرائيل)، هي مغنية مغريبية يهودية تشهرات ف لقرن لعشرين، و ب ضبط مابين ربعينات و ستّينات ب لغنا ديال لعيطة من مورا مابدّلات السكنى ل رباط. سجلات لأغاني لولين ديالها ف لبدية ديال لعشرينات معا شركة پاطي و ڭراموفون من مورا ما رحلات ل كازا. هاجرات زهرة لفاسية ل فرانسا ف لبدية د ستّينات ومنها ل إسرائيل ف 1964.

 حياتها 
تولدات زهرة ؤلا زوهرة لفاسية ف صفرو، و سميتها لحقيقية هيّ إيستر، ف فاميلة يهودية بسيطة. بّاها هاجر ل فاس باش يتاجر، ولاكين من بعد تحول ل الرباط، و عاود ل الدارلبيضا فين ستاقرات لفاميلة ف بوطويل ف لمدينة لقديمة. بّاها كان كيعرض السلعة ديالو ف درب عوا. بدات زهرة لفاسية علاقتها معا لفن ب تنشيط لحفلات د ليهود، و كانت كاتهرب من لمدراسة باش تّريني معا لفراقي د لموسيقى لمغريبية ليهودية، و منّها تعرّفات على فنانين مغاربا يهود بحال السولامي، سليم عزرا، بوحبوط و شلومو الصويري.

كانت زهرة لفاسية ف اللول كاتلقّب ب الصفريوية، ولاكين باش تّعرف كتر خدات اللقب ديال "لفاسية". تشهرات بزاف عند لعائلات لبورجوازية لمغريبية لي كانت كاتعرض عليها باش تحيي لمناسبات.

تجوّجات زهرة ب قرار من بّاها لمرة اللولة من صنايعي سميتو عزرا من مدينة فاس، و ولدات معاه جوج ولاد. حيت راجلها عتارض على لخدمة ديالها ف لفن، تطلقو، و مشات زهرة ل الرباط، فين عاشت قصة حب معا حوّات و تاجر يهودي طالياني، و تجوّجو.

تحوّلو من بعد ل كازا، و من بعد ل فرانسا، و ف اللخر هاجرو ل إسرائيل. راجها تابيرو كان كيلبس ديما الجلابة لمغريبية و الطربوش، و زهرة لفاسية كان معروف عليها بلي ديما لابسة لقفطان. النهاية ديالها كانت حزينة، حيت بعدما هاجرات ل إسرائيل، تجاهلاتها قنوات لميديا لإسرائيلية لي كانت كاتفضّل لموسيقى لغربية، و بحال بزاف د ليهود من بلدان شمال إفريقيا و الشرق لأوسط تعرّضات ل لحڭرة و لعنصرية. الشاعر ليهودي لمغريبي إريز بيطون ملي سمع قصتها كتب عليها قصيدة، لي ولات دابا جزء من لمقرر د لمدراسة ف إسرائيل.

 لأغاني ديالها 
تشهرات زهرة لفاسية بتلاتة ديال لأغنيات: عيطة بيضاوية، عيطة مولاي إبراهيم وعيطة نشكي لربي. سجلات ليها وزارة تقافة ف لمغريب كاسيطة خاصة على شكل تكريم ليها، وفيها تمنية ديال لأغاني:
 حبيبي ديالي فين هو
 يا محلى وصولكم
 حبك تلفني على شغالي
 يا وردة
 الغربة
 زاد علي الغرام
 شعلت النار
 سعدي ريت البارح

 مصادر 

تصنيف:مغنية مغريبية
تصنيف:زيادة 1905
تصنيف:وفيات 1994
تصنيف:مغاربا يهود ف لقرن 20
تصنيف:ناس تزادو ف صفرو
تصنيف:ناس د صفرو